
Balatonakali közösségei, balatoni közösségek. A közművelődés speciális helyzete a Balaton-parton

A közművelődés speciális helyzetét kívánja megvilágítani dolgozatom egy konkrét balatoni kistelepülésen, Balatonakalin keresztül. A kistelepülés sajátosságait, a törvényben, rendeletekben foglalt kötelezettségeit összevetve a turisztikai elvárásokkal, rendezvényekkel meglehetősen kettős helyzet tárható fel. A nyári turisztikai szezont megtámogató magatartást, egy csendesebb, a közösségi művelődést előtérbe helyező közművelődés váltja fel, ennek anomáliái fogalmazódnak meg a törvény számbavételével párhuzamosan.
Empirikus jellegű kérdőíves kutatásom során 21 balatoni település közösségi színterének illetve közművelődési intézményének válaszait sikerült elemeznem. A régóta közismert aktív „szezon” dominanciája természetesen megjelent, számos más információ mellett, a vizsgálódások során. Sarkköve volt az elemzésnek a településeken vállalt alapszolgáltatások
köre, száma, a nyári idényhez köthetősége, a kulturális alapú gazdaságfejlesztés prioritásának megerősítése vagy megcáfolása is. Többletelvárásként jelent meg a balatoni szakemberekkel szemben, hogy végzettségük még egy kis település esetében is inkább felsőfokú, de mindenképpen sokrétű, naprakész legyen, prioritást élvezve a turisztika, marketing területei. A nyári többletfeladatok lehetséges megoldásait, az innovatív marketing módszereket, élményturisztikai attrakciókat is érinti a szemle. A pandémia okozta beköltözések a települések jelentős hányadában megjelentek, új vendégkör megszólítására ösztönözve a szakembereket is. A közművelődés jogrendszerének ismerete, szakzsargonjának elsajátítása, többletinformációk megszerzése, megtapasztalása folyamatos kihívás a közművelődésben dolgozóknak a Balatonon, képzettségük, továbbképzésük kiemelten fontos a rájuk nehezedő turisztikai-gazdasági elvárások miatt is.



